На основу члана 32. став 1. тачка 9) Закона о локалној самоуправи (''Службени гласник РС'', број 129/2007, 83/2014, 101/2016 и 47/2018), члана 52. Закона о јавним предузећима (''Службени гласник РС'', број 15/2016), члана 24. став 1. тачка 9) Статута општине Велика Плана (''Међуопштински службени лист општина Велика Плана и Смедеревска Паланка'', број 39/2008), члана 63. Одлуке о промени статуса Комуналне радне организације ''Милош Митровић'' у Јавно комунално предузеће ''Милош Митровић'' Велика Плана (''Међуопштински службени лист општина Велика Плана и Смедеревска Паланка'', број 48/2016 – пречишћени текст) и члана 53. Статута Јавног комуналног предузећа ''Милош Митровић'' Велика Плана (број: 2660/2016 од 17.11.2016. године),

 Скупштина општине Велика Плана, на 27. седници одржаној 20.12.2018. године, донела је

**Р Е Ш Е Њ Е**

**О ИМЕНОВАЊУ ВРШИОЦА ДУЖНОСТИ ДИРЕКТОРА**

**ЈАВНОГ КОМУНАЛНОГ ПРЕДУЗЕЋА ''МИЛОШ МИТРОВИЋ'' ВЕЛИКА ПЛАНА**

 1. Именује се Александар Рачић, дипломирани инжењер машинства из Земуна, за вршиоца дужности директора Јавног комуналног предузећа ''Милош Митровић'' Велика Плана, до именовања директора по спроведеном јавном конкурсу, а најдуже до годину дана.

 Именовани из става 1. ове тачке ступа на дужност почев од 4. јануара 2019. године.

 2. Вршилац дужности директора Јавног комуналног предузећа ''Милош Митровић'' Велика Плана из тачке 1. диспозитива овог решења има сва права, обавезе и овлашћења која има директор овог предузећа.

 3. Ово решење објавити у ''Службеном гласнику Републике Србије'' и ''Међуопштинском службеном листу општина Велика Плана и Смедеревска Паланка'', као и на званичној интернет презентацији општине Велика Плана www.velikaplana.rs.

**О б р а з л о ж е њ е**

 Правни основ за доношење Решења о именовању вршиоца дужности директора Јавног комуналног предузећа ''Милош Митровић'' Велика Плана садржан је у одредбама члана 32. став 1. тачка 9) Закона о локалној самоуправи (''Службени гласник РС'', број 129/2007, 83/2014, 101/2016 и 47/2018) и члана 24. став 1. тачка 9) Статута општине Велика Плана (''Међуопштински службени лист општина Велика Плана и Смедеревска Паланка'', број 39/2008) којима је прописано да Скупштина општине у складу са законом, између осталог, именује и разрешава директоре јавних предузећа.

 Чланом 52. Закона о јавним предузећима (''Службени гласник РС'', број 15/2016), чланом 63. Одлуке о промени статуса Комуналне радне организације ''Милош Митровић'' у Јавно комунално предузеће ''Милош Митровић'' Велика Плана (''Међуопштински службени лист општина Велика Плана и Смедеревска Паланка'', број 48/2016 – пречишћени текст) и чланом 53. Статута Јавног комуналног предузећа ''Милош Митровић'' Велика Плана (број: 2660/2016 од 17.11.2016. године), прописано је да се вршилац дужности директора може именовати до именовања директора јавног предузећа по спроведеном јавном конкурсу; да период обављања функције вршиоца дужности директора не може бити дужи од једне године; да исто лице не може бити два пута именовано за вршиоца дужности директора; да вршилац дужности директора мора испуњавати услове за именовање директора јавног предузећа прописане законом; да вршилац дужности има сва права, обавезе и овлашћења која има директор јавног предузећа.

 Чланом 52. Одлуке о промени статуса Комуналне радне организације ''Милош Митровић'' у Јавно комунално предузеће ''Милош Митровић'' Велика Плана и чланом 47. Статута Јавног комуналног предузећа ''Милош Митровић'' Велика Плана прописани су услови које лице мора да испуњава да би било именовано за директора предузећа.

 Полазећи од околности да је Скупштина општине Велика Плана на XXVII седници одржаној 20.12.2018. године, досадашњем директору Јавног комуналног предузећа ''Милош Митровић'' Велика Плана утврдила престанак мандата пре истека периода на који је иманован због поднете оставке, у циљу обезбеђивања услова за несметано функционисање јавног комуналног предузећа, неопходно је именовати вршиоца дужности директора предузећа.

 На основу наведеног, а имајући у виду да Александар Рачић, дипломирани инжењер машинства из Земуна, испуњава услове за именовање вршиоца дужности директора Јавног комуналног предузећа ''Милош Митровић'' Велика Плана, прописане законом, оснивачким актом и статутом предузећа, одлучено је као у диспозитиву овог решења.

 Решење о именовању вршиоца дужности директора коначно је.

Против овог решења може се поднети тужба Вишем суду у Смедереву, у року од 60 дана од дана пријема решења.

 **Број: 02-319/2018-I**

**У Великој Плани, 20. децембра 2018. године**

**СКУПШТИНА ОПШТИНЕ ВЕЛИКА ПЛАНА**

 **ПРЕДСЕДНИК**

 Ненад Перић